Класификатор на информация:

Ниво 1 TLP-GREEN

МИНИСТЕРСТВО НА ЗЕМЕДЕЛИЕТО

**ИЗПЪЛНИТЕЛНА АГЕНЦИЯ ПО ГОРИТЕ**

гр. София, бул. “Христо Ботев” № 55, тел. централа 98511..., ел. поща: iag@iag.bg



**ДО**

**Г-ЖА РОСИЦА КАРАМФИЛОВА**

**МИНИСТЪР НА ОКОЛНАТА СРЕДА И ВОДИТЕ**

**Относно:**обществено обсъждане на разработени специфични и подробни природозащитни цели на ниво 21 защитени зони от екологична мрежа Натура 2000, по реда на Закона за биологичното разнообразие

**УВАЖАЕМА ГОСПОЖО КАРАМФИЛОВА,**

На страницата на Министерството на околната среда и водите на 23.03.2023 г. са публикувани за обществено обсъждане, разработени специфични и подробни природозащитни цели на ниво защитена зона. След запознаване с тях се установи, че предложените параметри за тяхното постигане са идентични във всяка от зоните и с предходни такива.

В тази връзка, Изпълнителна агенция по горите изразява следното становище:

1. За постигането на целите са заложени показатели като: среднопретеглена пълнота на първия дървесен етаж, състав на първия дървесен етаж, възраст на първия дървесен етаж.
   1. *По отношение на среднопретеглената възраст*

При така определената среднопретеглената възраст за горските природни местобитания, ще бъде невъзможно:

* Възобновяване на горите в мащаб, позволяващ ефективно използване на горски ресурси в условия на следване на естествените природни процеси. Възобновителни сечи се провеждат в зрели насаждения с цел: осигуряване на възобновяване за създаване на ново поколение гора; направляване на процесите на възобновяване; регулиране на видовия състав и направляване на смяната на видовете; опазване и възстановяване на биологичното разнообразие и генетичния фонд; производство и добив на качествена дървесина; формиране и поддържане на гори с неравномерна структура.
* Прилагане на лесовъдски практики за създаване на разновъзрастни насаждения поради формално заложена среднопретеглена възраст. Наличието на разновъзрастни насаждения възпрепятства прякото прилагане на формулите за изчисление.
* Прилагане на действащата нормативна база и практика за горскостопанско планиране, насочена към осигуряване на постоянство и равномерност при ползването на горски ресурси, съобразно природни условия на местно (локално) ниво.
* Изпълнението на горскостопанските планове/програми от различните по вид собственици и стопани на горски територии.
  1. *По отношение на среднопретеглената пълнота*

В общия случай, дадено местообитание в границите на дадена защитена зона е разпространено в няколко стопански единици. В местообитанието се включват произволен брой насаждения, които се характеризират по различен начин съобразно своето общо състояние, характеристиките на конкретните условия на средата (почва, релеф, изложение и др.), възраст, предишно стопанисване и свързаните тези фактори най-подходящи за конкретния случай лесовъдски системи. Въвеждането на среднопретеглена пълнота като параметър за контрол на общото състояние на голям брой насаждения със силно вариращи характеристики по изброените показатели автоматично изключва възможността за планиране и изпълнение на лесовъдски дейности съобразени с конкретните локални условия в дадено насаждение и в зависимост от различните по вид собствености.

Пораждат се рискове от невъзможност за осъществяване на лесовъдски мероприятия като различни фази на възобновителните сечи, включително прилагане на щадящи и природосъобразни техники в този процес като отваряне на прозорци в места със започнал възобновителен процес, отваряне на котли при групово-изборната сеч, принудителни и санитарни сечи в насаждения повредени от биотични и абиотични фактори и др. Механичното прилагане на параметъра „среднопретеглена пълнота“ ще доведе до невъзможност за провеждане на отгледни сечи в средновъзрастните и дозряващи насаждения. Това автоматично обуславя компроментиране на устойчивостта и дълговечността на тези насаждения, като паралелно с това ограничава тяхната продуктивност, респективно капацитета им за поглъщане на въглерод.

* 1. *По отношение на среднопретегленият видов състав на първия дървесен етаж*

Напълно приемливо и релевантно е в насажденията, представляващи дадено местообитание да се толерира и поддържа съответният състав от доминиращи дървесни видове. В също време, по аналогия с изложените разсъждения по отношение на среднопретеглената пълнота, би следвало тази цел да се постига по начин, съобразен с местните (локални) условия на средата. Прилагането на формално аритметичен подход обвързан със среднопретеглени стойности отново ограничава възможния набор от инструменти за поддържане и подобряване на природозащитното състояние на отделните насаждения, от които дадено местообитание се състои.

1. Така предложените на обществено обсъждане целеви стойности по горски природни местообитания не кореспондират със Закона за горите и съответните наредби - Наредба № 18 и Наредба № 8, което води до извода, че ако бъдат приети така разписаните параметри, то те ще спрат изпълнението на горскостопанските мероприятия по поддържане и възстановяване на горите в тези природни местообитания, което от своя страна ще доведе до влошаване на тяхното състояние.
2. Определянето на „количество мъртва дървесина“ следва да не се отнася за горите попадащи в I клас на пожарна опасност.

**Изпълнителна агенция по горите (ИАГ) предлага в природозащитните цели за защитените зони да не бъдат включвани показателите среднопретеглена пълнота на първия дървесен етаж, среднопретеглен състав на първия дървесен етаж, среднопретеглена възраст на първия дървесен етаж.** Считаме, че прилагането на формално аритметичния подход на тези параметри по-скоро ще възпрепятства, отколкото ще подпомогне усилията за поддържане и подобряване на природозащитното състояние на горските местообитания от Приложение 1 към ЗБР. Природозащитните цели на ниво защитена зона трябва да включват стопанисване, което имитира съществуващи природни процеси. Природосъобразното стопанисване включва: устойчивост, производителност, разнообразие и постоянно горско покритие, което задоволява многофункционални потребности и цели на относително малки пространства в гората на ниво насаждение.

**Природозащитните цели на ниво защитена зона да бъдат въз основа на приетите от ИАГ и от страна на НСБР „Режими за устойчиво управление на горите в Натура 2000“, които подпомагат процеса на постигане на благоприятно природозащитно състояние на горските местообитания и тяхното поддържане във времето.** Цитираните режими съдържат ясни показатели, които следва да се поддържат в рамките на горските природни местообитания в съответните защитени зони, и с помощта на които се гарантира за устойчивото и оптималното им състояние.

Този документ се прилага понастоящем при планирането на лесовъдски дейности в защитените зони от Натура 2000. Лесовъдските системи за отделните насаждения, формиращи местообитанието, се определят в зависимост от формулираните оперативни цели и информацията от проучванията на състоянието на индикаторите за консервационния статус на местообитанието. В тази връзка, дефинирането на адекватни мерки изисква познания за естествената динамика на екосистемата и функционалната роля на определените индикатори. В случаите, когато актуалното състояние на отделните индикатори не се различава от определеното благоприятно природозащитно състояние, се планират режими и дейности, които да осигурят поддържането на това състояние. Управлението трябва да бъде насочено в по-голяма степен към поддържане на естествения консервационен статус на цялата екосистема, отколкото към запазването на определени характеристики, които благоприятстват един или няколко вида.

С така предложеният проект на специфични и подробни природозащитни цели на ниво защитена зона, ще се създаде невъзможност за извършване на контрол. Базата данни и информационните потоци в областта на горското стопанство са изградени изцяло базирайки се на ниво „насаждение“, което се идентифицира с помощта на съответен „отдел“ и „подотдел“.

**Считаме за целесъобразно стопанисването (управлението) на горските територии, включени в НАТУРА 2000, да се извършва по насаждения/имоти, в зависимост от конкретните лесовъдски признаци, установени при редовна таксация и някои специфични и конкретни показатели за типовете местообитания, прилагани от отделните собственици на горски територии.**

**С прилагането на показателите, заложени в така предложените специфични и подробни природозащитни цели, няма да се постигнат очакваните резултати. Възможно е влошаване на структурата на горите и наличие на предпоставки, пречещи за поддържане на устойчиви и жизнени горски екосистеми.**

С уважение,

